જે-તે ભાષાના પોતપોતાના ઉદ્‍ગારો છે, સંબોધનો છે, ચિત્કારો છે- તેનો સમગ્ર સંદર્ભ બીજી ભાષામાં અનુવાદી શકાય ? ચોક્કસ યાદ નથી પણ ઈશ્વર પેટલીકરની ‘ધરતીનો અવતર’માં ભોળી પોતાના પતિને ‘મેં-કું’ ‘મેં-કું’ થી સંબોધીને વાત શરૂ કરે છે. આ ‘મેં-કું’ કે ‘સાંભળો છો ?’ ‘લી’ અથવા મરાઠીનું ‘અગ બાઈ’ પરભાષામાં કેવી રીતે ઉતારવું ! અમારો એક ગ્રામીણ મિત્ર દિલ્હી ગયો, રેડિયોના ભાવ પૂછ્યા તો એના ભાવ સાંભળીને કહે – ‘ફાચરા ફાડ ડાલે ઈતના ભાવ હૈ !’ કહો, આને અંગ્રેજીમાં કેમ સમજાવવું ?